അധ്യാപകര്ക്കായി ഏകദിന ശില്പശാല നടത്തി കരുവാരകുണ്ട്: കരുവാരക്കുണ്ട് പോലീസ് സ്റ്റേഷനില് അധ്യാപകര്ക്കായി ഏകദിന ശില്പശാല നടത്തി. കോവിഡ് പ്രതിസന്ധിക്ക് ശേഷം കുട്ടികള് അഭിമുഖീകരിക്കുന്ന പ്രശ്നങ്ങളെക്കുറിച്ച് അവബോധം സൃഷ്ടിക്കുക എന്ന ലക്ഷ്യത്തോടെ ചിരി എന്ന പേരിലാണ് ശില്പശാല നടത്തിയത്. കോവിഡ് മഹാമാരിക്കാലത്തിനു ശേഷം വിദ്യാലയങ്ങള് തുറന്ന് പ്രവര്ത്തിച്ചതിലൂടെ വിദ്യാര്ഥികള്ക്കു നിരവധി പ്രശ്നങ്ങള് അഭിമുഖീകരിക്കേണ്ടതായിട്ടുണ്ട്. ഇതു സംബന്ധിച്ച അവബോധം സൃഷ്ടിക്കുക, വിദ്യാര്ഥികള്ക്കു മാനസികോല്ലാസം നല്കുക തുടങ്ങിയ ലക്ഷ്യങ്ങളോടെയാണ് പരിപാടി സംഘടിപ്പിച്ചത്. ഐജി പി. വിജയന് ഓണ്ലൈനിലൂടെ ഉദ്ഘാടനം ചെയ്തു. കരുവാരക്കുണ്ട് സ്റ്റേഷന് ഹൗസ് ഓഫീസര് മനോജ് പറയറ്റ പദ്ധതി വിശദീകരിച്ചു. ജില്ലാ പോലീസ് മേധാവി എസ്. സുജിത്ത്ദാസ്, അഡീഷണല് എസ്പി സേവ്യര് സെബാസ്റ്റ്യന്, ഡിവൈഎസ്പി എം. സന്തോഷ്കുമാര്, എസ്ഐ സുജിത്ത് മുരാരി, സ്പെഷല് ബ്രാഞ്ച് എഎസ്ഐ അലവി കണ്ണന്കുഴി, അഭിജിത്ത് തുടങ്ങിയവര് പ്രസംഗിച്ചു. തുടര്ന്ന് വിവിധ വിഷയങ്ങളെക്കുറിച്ച് കെ.വി.എം. സതീശന്, രാജന് കരുവാരക്കുണ്ട്, വി.എസ്. പൊന്നമ്മ, എന്. ഷൗക്കത്തലി എന്നിവര് ക്ലാസുകള് നയിച്ചു. ഹ്രസ്വചിത്ര പ്രദര്ശനവും നടന്നു.